تيبيت

تيبيت (ب التيبيتية བོད، لهجة لاصا [pʰøːʔ˨˧˩] بود، ب الشينوية 藏区، تساكتشو) ولّا تيبيت لكبيرة، هيّ منطقة ف لغرب ديال شرق أسيا، لي كاتكوڤري أغلبية د لهضبة د تيبيت و مساحتها 1,200,000 كلم². تيبيت هيّ لوطن ديال التيبيتيين. كاينين مجموعات إتنية خرة تا هيّ كاتعيش ف هاد لهضبة لي هوما لمنڭوليين، مونپا، طامانڭ Tamang، تشيانڭ Qiang، شيرپا Sherpa، لوبا Lhoba، و من لقرن 20 شعوب هان و هوي. تيبيت هيّ أعلى منطقة فوق لأرض، حيت لعلو لمتوسط ديالها كيوصل ل 4380 ميترو. جات ف جبال لهيمالايا، و أعلى نقطة فيها هيّ جبل إڤيريست لي عندو أعلى قمة ف لعالم كاتوصل ل 8848 ميترو فوق سطح لبحر.

لإمبراطورية التيبيتية بانت ف لقرن 7، و ف لأوج ديالها ف لقرن 9 فاتت لحدود ديالها هضبة التيبيت، من حوض طاريم و جبال پامير ف لغرب، تال منطقة يونّان و لبنڭال ف الجنوب الشرقي. تقسمات من بعد ل بزاف د لأقاليم. أغلبية ديال لمناطق لغربية و لوسطانية ديال تيبيت (ؤ-طانڭ) توحّدو، وخا غير ب السمية، تحت السلطة ديال سلسلة د لحكومات التيبيتية ف لاصا، شيڭاتصي ولّا بلايص قراب ليهم. لمناطق الشرقية د خام و أمضو كانو فيهم قلدات سياسية مشتتة ديال السكان لأصليين، حيت كانو مفرّقين مابين إمارات صغار و تجمعات قبلية، و ف بزاف د لحالات كانو كيطيحو تحت لحكم ديال الشينوا. أغلبية د هاد لمنطقة سيطرو عليها لأقاليم د سيتشوان و تسينڭهاي ديال الشينوا. لحدود د تيبيت ديال دابا تشكّلو سيرتو ف لقرن 18.Goldstein, Melvyn, C., Change, Conflict and Continuity among a Community of Nomadic Pastoralist: A Case Study from Western Tibet, 1950–1990, 1994: "What is Tibet? – Fact and Fancy", pp. 76–87

من مور التورة د شينهاي ضد سلالة تشينڭ Qing dynasty ف 1912، لعساكريا د تشينڭ تحيّد ليهم السلاح و تجرّى عليهم من منطقة ؤ-طانڭ، ولايني تديكلارات ف الدستور ديال جمهورية الشينوا كا طرف منها تحت مسمّى ديال "منطقة د تيبيت". الدالاي لاما نمرة 13 ديكلارى لإستقلال ديال لمنطقة ف 1913، وخا هاد الدولة ماعتارفات بيها تا شي دولة خرة.Clark, Gregory, "In fear of China", 1969, saying: ' Tibet, although enjoying independence at certain periods of its history, had never been recognized by any single foreign power as an independent state. The closest it has ever come to such recognition was the British formula of 1943: suzerainty, combined with autonomy and the right to enter into diplomatic relations. ' لعاصمة لاصا من بعد سيطرات على لغرب ديال شيكانڭ تا هوّ، و بقات تيبيت مستاقلة تال 1951 ملي حتلاتها و ضمّاتها ليها الجمهورية الشعبية الشينوية، من مور معراكة تشامضو، و لهضبة ولات تابعة إداريا للشينوا. لحكومة د تيبيت تحيّدات من مور التمرد لفاشل ديال تيبيت ف 1959. دابا، الشينوا كاتحكم لغرب و لوسط ديال تيبيت كا طرف من لمنطقة لمستاقلة د شيزانڭ، بينمّا الشرق تابع ل مناطق إداريين مستاقلين ديال أقاليم تشينڭهاي، ڭانسو، يونّان و سيتشوان.

لحاراكة د لإستقلال د تيبيت كايقودوها سيرتو الزماڭريا التيبيتيين. لمونضامات ديال حقوق بنادم تاهمو لحكومة د الشينوا ب إنتهاكات ديال حقوق بنادم ف تيبيت، لي منها التعديب، لحبس لعشوائي، و لقمع الديني، بينمّا لحكومة د الشينوا كاكونطرولي لمعلومة و كاترفض باش يجيو مراقبين من على برّا. كاينين أخبار متناقضين على لحجم ديال لإنتهاكات د حقوق بنادم، منها لي كاتوصل ل إبادة تقافية و تشنوين ديال تيبيت. لمضاهر ديال لقمع ديال التقافة التيبيتية باقين كيتوتّقو.

أكبر ديانة ف تيبيت هيّ لبوديه التيبيتية. كاينين أديان خرين بحال بون، لي هيّ ديانة أصلية ف تيبيت كاتشبه للبودية التيبيتية، لإسلام، و لمسيحية. لبودية التيبيتية عندها أكبر تأتير على لفن، لمزّيكة و مراسيم لإحتفال ف لمنطقة. لمعمار التيبيتي كيعكس التأتير ديال لمعمار الشينوي و لهندي. لماكلات و لمشروبات لمنتاشرين ف تيبيت كاين منهم الشعير لمحمّر، لحم ياك Yak، و أتاي ب الزبدة. معا التزايد ديال عدد السياح ف السنوات اللخرة، ولّات السياحة أكبر سيكتور ديال لإقتصاد د تيبيت، لي شكّل 50,1% من الدخل لإجمالي ديالها ف 2020.

 مصادر 

تصنيف:مناطق تاريخية
تصنيف:مناطق د الشينوا
تصنيف:شرق أسيا